ועדת החינוך, התרבות והספורט, כנסת 18, פרוטוקול מספר 291, 2010-10-26 09:00

זבולון אורלב: שלום, אני מתכבד לפתוח את ישיבת הוועדה.

זבולון אורלב: אנחנו קיבלנו פניות רבות מעיוורים, שנשלחה אליהם איגרת מטעם הספרייה לעיוורים בנתניה, שהיא הגדולה והמשמעותית ביותר בישראל, שבסוף החודש הספרייה תיסגר בגלל בעיות כאלה ואחרות שאינני רוצה כרגע לפרטם.

זבולון אורלב: אחרי שהיו לי שיחות עם מנכ"לית משרד התרבות ועם רשם התאגידים, אלון בכר, זימנתי את הישיבה.

זבולון אורלב: אני הבהרתי שחובת המדינה, הממשלה והכנסת, היא להבטיח שהספרייה המרכזית לעיוורים בנתניה לא תיסגר בשום אופן.

זבולון אורלב: אני אמרתי לכולם, שעל גורמי השלטון המוסמכים שבידם הסמכויות, לנקוט בכל האמצעים החוקיים להבטיח את המשך קיום הספרייה, שמספקת שירות תרבותי, חברתי, חינוכי, חיוני והכרחי לעיוורים.

זבולון אורלב: אין לספרייה הזו שום חלופה אחרת.

זבולון אורלב: אם מאיזושהי סיבה העמותה שקיבלה על עצמה את המשימה איננה יכולה למלא את תפקידה, יש לנקוט בכל האמצעים כדי שהספרייה כן תוכל לתפקד, גם אם זה כרוך בכך שגורמי השלטון יעשו צעדים לא נעימים עד כדי פנייה לבית משפט לשם מינוי מפרק מפעיל.

זבולון אורלב: לשמחתי, דקות ספורות לפני פתיחת הישיבה הובא לידיעתי שהעמותה חתמה על הסכם הבראה, כפי שהיא נדרשה לעשות זאת על ידי רשם התאגידים במשרד המשפטים, והבוקר הונפק לעמותה אישור של מנהל תקין, דבר שיאפשר למשרד התרבות להזרים באופן מיידי את התקציב העומד לרשותם.

זבולון אורלב: אנחנו נשמע את הדיווח כדי שהוא יירשם בפרוטוקול הכנסת.

זבולון אורלב: כך הדבר יחייב את כולם.

זבולון אורלב: אני אומר, שהדבר הזה הוא אות אזהרה לעמותה ולכל גורמי השלטון.

זבולון אורלב: הכנסת עסקה במשך 10 שנים אחרונות יותר מדי פעמים במשברים המתחוללים בעמותה.

זבולון אורלב: בהיותי חבר כנסת צעיר לעומת חה"כ אורון – נדמה לי שזה היה לפני 11 שנה, בשנה הראשונה שהייתי חבר כנסת, כשהייתי יו"ר ועדת חינוך - הצלחתי להביא לאישור הסתייגות בחוק התקציב.

זבולון אורלב: הגדלנו את השתתפות המדינה במקום מיליון וחצי ל-ארבעה מיליון וחצי שקלים.

זבולון אורלב: התרגשתי מאוד שראש הממשלה ושר האוצר הסכימה למהלך הזה, כי גם אז היתה סכנה.

זבולון אורלב: אז הבעיה היתה שהמדינה לא מתקצבת מספיק.

זבולון אורלב: זאת היתה המסקנה של ועדת החינוך.

זבולון אורלב: מאז עסקנו יותר מדי פעמים במשברים הללו.

זבולון אורלב: ציבור העיוורים לא יכול להיות בן ערובה לכל המשברים האלה.

זבולון אורלב: גילוי נאות – גם חמותי בת ה-95, שתאריך ימים, נזקקת לשירות הזה.

זבולון אורלב: מכאן אני גם יודע על האיגרת שנשלחה 3 פעמים.

זבולון אורלב: זה ממש בלתי אפשרי.

זבולון אורלב: הזעקות שקיבלנו הן זעקות שאי אפשר לתאר אותם.

זבולון אורלב: זה כל החיים של האנשים האלה.

זבולון אורלב: אין להם משהו אחר.

זבולון אורלב: הם לא הולכים לתיאטרון, הם לא רואים טלוויזיה.

זבולון אורלב: זה כל עולמם.

זבולון אורלב: אי אפשר לחתוך את הצינור הזה.

זבולון אורלב: הישיבה הזו היא אות ואזהרה לעמותה.

זבולון אורלב: גם אם אתמול בערב היו אומרים לי שנחתם הסכם, הייתי מקיים את הישיבה, ולו כדי לומר את מילים האלה: זה אות אזהרה לעמותה.

זבולון אורלב: תמסרו לעמותה את זה בשמי.

זבולון אורלב: אם היא לא תתפקד על פי הנדרש ממנה על ידי הרשויות המוסמכות של מדינת ישראל, אנחנו נדרוש לפנות לבית המשפט כדי למנות מפרק מפעיל.

זבולון אורלב: אם אתם סבורים שמשהו ברשויות השלטון לא בסדר, תפנו אלינו ותקבלו את כל העזרה כמו שהיה בשנים קודמות.

זבולון אורלב: אי אפשר לפגוע בציבור העיוורים.

חיים אורון: אני מסכים לכל משפט שאמרת.

חיים אורון: יש לי תוספת אחת קטנה: אם אתם רוצים לשלוח מכתבים, תשלחו אותם אלינו ולא בתפוצת נטו, שמכניסה אנשים לחרדה מיותרת.

חיים אורון: אני מבין את האפקט של זה, ולכן אני אומר את זה.

חיים אורון: אותנו לא מעניינים כל הויכוחים בפנים.

חיים אורון: אותנו מעניין שתהיה אחריות שלטונית מוחלטת, שהשירות הזה לא ייפגע.

חיים אורון: אם בדרך יש איזשהו גורם שמעכב את זה או מפריע לזה, חובה על השלטון לפעול בכל דרך אפשרית בכדי שהשירות לא ייפגע.

חיים אורון: אני לא רוצה להיכנס לוויכוח ההיסטורי: האם זה צריך להיות ששירות ממלכתי או שהמבנה הזה הוא נכון.

חיים אורון: אני לא רוצה להיכנס לוויכוח הזה עכשיו, כי דווקא עכשיו הגיעו לאיזושהי נקודה.

חיים אורון: אני זוכר המון פעמים, שדובר על 500,000 שקלים או 600,000 שקלים שהעבירו מפה לשם בוועדת כספים.

חיים אורון: אתמול אמרתי שאני הולך לוועדת החינוך לישיבה בנושא ספריית העיוורים, ואז אמרו לי: "עוד פעם ספריית העיוורים?

חיים אורון: " זאת התגובה האינסטינקטיבית, וזה מיותר לגמרי.

חיים אורון: אם זה היה מביא עוד כסף, זה היה שווה, אבל זה לא זה.

חיים אורון: זה עוד פעם משבר.

חיים אורון: אני מסכים עם כל מילה של היו"ר.

זבולון אורלב: אני מעביר את רשות הדיבור לגברת אביטל שרייבר, סגנית ראש רשות התאגידים ועוסקת במלכ"רים.

זבולון אורלב: אני חייב לומר גילוי נאות: אני גם ראש השדולה לקידום החברה האזרחית.

זבולון אורלב: זו עמותה העוסקת בקידום מעמדם של המלכ"רים.

זבולון אורלב: היא זאת שביטלה את מס מעסיקים, היא זאת שכרגע פועלת להפחית את מס השכר וכו'.

אביטל שרייבר: אני אתן סקירה קצרה לגבי מה שהיה, אבל קודם כל אני רוצה לדבר בזכות העמותה.

אביטל שרייבר: אמנם משנת 2009 קיבלנו הרבה תלונות באשר להתנהלות.

אביטל שרייבר: בדקנו אותם, התנהל הליך משפטי, ובית המשפט בסופו של דבר גיבה את העמדה שלנו, שדרשה חתימה על תוכנית הבראה עם התחייבות להתנהלות בהתאם לדרישות שלנו כתנאי למתן אישור ניהול תקין.

אביטל שרייבר: מאז אנחנו נמצאים בקשר עם העמותה.

אביטל שרייבר: אני רוצה לומר משהו, שלמדתי בעקבות התהליך הזה ובעקבות שיחות שהיו לי עם יו"ר העמותה, גיל שביט, שהביאו בסופו של דבר לסיום הנכון והטוב של כל התהליך.

אביטל שרייבר: אנחנו רואים חשיבות מאוד גדולה בשקיפות שבהתנהלות של עמותות.

אביטל שרייבר: המילה שקיפות מקבלת משמעות שונה כאשר אנחנו מדברים על עמותה, שמתנהלת לטובת אנשים עיוורים וגם באמצעות אנשים עיוורים.

אביטל שרייבר: האמוציות שהיו כל כך חזקות במהלך כל התהליך הזה היו מתוך תסכול של אנשים בתוך העמותה, שהם לא באמת שותפים לתהליך כי הם לא יכולים לראות באמת מה קורה, הם לא יכולים לקבל מידע על מה שקורה.

אביטל שרייבר: בסופו של דבר תוכנית הבראה אמורה להביא לזה, שיהיה שיתוף יותר אמיתי בכלים שמאפשרים גם לאנשים שלא רואים להשתתף בתוך התהליכים האלה.

אביטל שרייבר: בעקבות מגעים אינטנסיביים שנוהלו בתקופה האחרונה העמותה חתמה על תוכנית.

אביטל שרייבר: אני באמת רואה כוונות רציניות ואמיתיות לקיים את הדברים כך שהעמותה תפעל נכון.

אביטל שרייבר: לכן, הבוקר הוצאנו לעמותה אישור ניהול תקין.

אביטל שרייבר: אנחנו נעשה כל מאמץ מצידנו לעזור לעמותה וללוות אותה כדי שהיא תוכל להתנהל בצורה תקינה, שלא נצטרך להגיע לצעדים קיצוניים כמו הליך של פרוק.

זבולון אורלב: מנכ"לית משרד התרבות, גברת אורלי פרומן, בבקשה.

30692: כמובן שהמשרד שלנו רואה חשיבות רבה בפעילותה של הספרייה לעיוורים וללקויי ראייה, ולאורך השנים גם תומך בפעילותה של הספרייה.

30692: לצערי הרב – ואני מוכרחה לומר את זה, כדי לחזק את דבריך - אי אפשר שבמהלך השנים כל שנה נגיע לרגע שכזה.

30692: את כל המהלך הזה אפשר היה לסיים הרבה קודם.

30692: אנחנו אחראים, שהגופים שאנחנו תומכים בהם יתנהלו על פי נוהל תקין, ולא נוכל לוותר על פסיק בעניין הזה.

30692: בסך הכל הזה הנוהל התקין בא להבטיח את רמת השירות לכל האזרחים, ובוודאי לאותה אוכלוסיית עיוורים ולקויי למידה, שאמורים ליהנות מהשירות של הספרייה הזו.

30692: לצערי, הגענו עד הלום ואנחנו בסוף חודש אוקטובר.

30692: אני חייבת לציין, שנוהל התמיכות, כפי שהוא מחייב מטעם משרד האוצר, אומר שגוף יכול להיתמך אם הוא ממציא את האישור על ניהול תקין עד האחד ביולי של אותה שנה.

30692: זה אומר, שכרגע אנחנו צריכים להגיש בקשה לחריגים.

30692: עכשיו מתחיל דיון שלנו, כדי לקבל את האישור הזה.

30692: צריך להבין, שיש פה הליך מנהלי, שעכשיו מחייב גם אותנו.

זבולון אורלב: ג'ומס, האם אתה מוכן לסדר את זה אם תהיה בעיה עם החשב הכללי?

דליה מרגלית: לא תהיה בעיה.

זבולון אורלב: אם תהיה בעיה, תודיעו לי.

30692: אני רוצה שיבינו כולם, שאי אפשר בכל שנה לחזור על תהליכים כאלה.

30692: אנחנו נעשה את הכל כדי שהספרייה תקבל את מלוא התמיכה שמגיע לה לשנת 2010, אבל זה לא מובן מאליו.

30692: לכן, אני מצטרפת לקריאה שלך וקוראת לעמותה, להקפיד לא רק על חתימה על המסמך ועל תוכנית ההבראה, שהיא חתמה אתמול בערב עם רשם העמותות, אלא גם על יישום של כל מה שכתוב שם.

30692: גם זה ייבדק חודש אחר חודש, כדי לראות שהדברים אכן מתנהלים כשורה.

30692: אני מקווה, שציבור הקוראים ימשיך ליהנות משירותי העמותה.

זבולון אורלב: גיל שביט, בבקשה.

גיל שביט: אני רוצה לפתוח בדבר תודה למשרד התרבות ולמנכ"לית, שגילו מעורבות ומחויבות בלתי רגילה לספרייה.

גיל שביט: אני רוצה גם להודות לעמיתתי, עו"ד אביטל שרייבר, שעם המון חיוביות נכנסה באינטנסיביות, ללא הגבלת שעות, כדי להגיע להסדר.

גיל שביט: אני לא רוצה שהדברים יצאו מפרופורציה.

גיל שביט: לא מדובר בדברים קיצוניים או בהתנהלות כספית לא נכונה.

גיל שביט: מדובר בדברים שהם טכניים, של הנגשת העיוורים, שהם עצמם לב הספרייה, גם בניהול.

גיל שביט: המנכ"ל עצמו עיוור.

גיל שביט: הוא איש מופלא, שעושה את הדברים כאשר הנכות שלו לא מגבילה אותו בשום דבר.

גיל שביט: אנחנו שניים שרואים, וכל שאר 8 חברי ההנהלה רואים.

גיל שביט: אנחנו מקריאים כל דבר, אנחנו מנפיקים תקליטור, שמשה תימור מקריא לפני, כדי שהם ידעו על מה אנחנו הולכים לדבר.

גיל שביט: אנחנו עושים הכל כדי שהעיוורים עצמם ינהלו, כאשר אנחנו הרואים עזר כנגדם.

גיל שביט: קודם נאמר, שאנשים אומרים: "נמאס מכל הבעיות של הספרייה".

גיל שביט: אלה לא דברים שחוזרים על עצמם.

גיל שביט: זה מאוד יצירתי.

גיל שביט: בכל פעם מדובר במשהו אחר.

גיל שביט: אני הייתי בוועדה הזאת לפני 3 שנים כמתנדב, כקורא.

גיל שביט: היום אני מתנדב גם כקורא וגם כיו"ר.

גיל שביט: התגייסתי לזה כדי לנסות ולפתור בעיות.

גיל שביט: לפני כ-3 שנים חתכו את התקציב ל-2,800,000 שקלים, הודיעו את זה בספטמבר וחייבו את אורי לחתום כאשר הוא עבד על 4,500,000 שקלים.

גיל שביט: הוא לא יעשה כזה דבר.

גיל שביט: הוא לא יעבור על החוק.

גיל שביט: התחילו פה צעקות, ובסוף החלטתי שאני הולך ישירות לאוצר.

גיל שביט: האוצר אמר: "איזו שאלה".

גיל שביט: תוך 5 דקות זה עבר.

גיל שביט: כלומר, צריכים אנשים – ואני מגייס עוד אנשים כמוני, שהם אנשי עסקים – כדי לשמור על הספרייה מפני כל מיני דברים שיקרו, ויקרו.

גיל שביט: כמו שאתה אומר חה"כ אורון, זה לא יגיעו לשום מקום.

גיל שביט: אני ביקשתי טלפונים ישירים לאביטל ולמנכ"לית המשרד, ואנחנו ננסה לפתור את זה.

גיל שביט: מסתבר, שאין מה לעשות.

גיל שביט: צריך לדבר.

זבולון אורלב: תכניס גם את ועדת הכספים וגם את ועדת החינוך והתרבות, שהיא ממונה על הפיקוח הציבורי עליכם ועל הרשויות השלטוניות בסוגיה הזאת, למייל שלכם.

זבולון אורלב: אתמול זאת היתה הפעם הראשונה שניסית לטלפן אליי.

זבולון אורלב: אני גם מבקש, שכמו שהוצאת אזעקת כוננות להיכנס למקלטים, עכשיו לאור ההסדר ולאור הישיבה הבוקר, תוציאו אזעקת הרגעה ומכתבים לכל העיוורים, על מנת שאנשים ייצאו מהחרדה.

זבולון אורלב: נמצא איתנו הרצל מוכתר, מהמרכז לעיוור.

הרצל מוכתר: אדוני, אנחנו מכירים ומוקירים את פועלך למען הציבור במשך כל השנים.

הרצל מוכתר: זה לא חדש.

הרצל מוכתר: בכל בעיה אנחנו פונים אליך, ואתה מושיט לנו סעד ועזרה.

הרצל מוכתר: אני לא רוצה להיכנס לכל הפלונטר שאירע.

הרצל מוכתר: אני רוצה לומר, שהספרייה שלנו משרתת מעל 10,000 עיוורים ודיסלקטים.

הרצל מוכתר: זאת היא פנינת חמד.

הרצל מוכתר: אני מכיר את הספרייה מאז שהיא נוסדה.

הרצל מוכתר: הייתי לוקח ספרי ברייל, כאשר עדיין היו לי שרידי ראייה, והיו שואלים אותי: למה אתה סוחב כאלה ספרי גמרא?

הרצל מוכתר: האם אתה לא יכול שישלחו לך את זה?

הרצל מוכתר: היום הספרייה היא פינת חמד.

הרצל מוכתר: הרבה באים מחו"ל ולומדים, איך קרה שהספרייה צעדה בצורה כל כך משמעותית וחשובה.

הרצל מוכתר: אני לא רוצה להיכנס לכל מה שקרה.

הרצל מוכתר: קבוצת החברים שלי התלוננה בפני רשם העמותות.

הרצל מוכתר: אם רשם העמותות היה פותח בבדיקה יסודית ברגע שקיבל את התלונות, ומאפשר להנהלת הספרייה ולמנכ"ל לבוא ולבדוק את הדברים, כל זה לא היה קורה היום.

הרצל מוכתר: זה שאתם היום נותנים אישור של שנת 2010, זה אישור שהיה במחשב.

הרצל מוכתר: ברגע שהגיעו התלונות, הורד האישור הזה.

הרצל מוכתר: אני מבקש, שתתנו את האישור גם לשנת 2011, כדי שתורידו מסדר היום את כל הבעיות האלה של הספרייה.

הרצל מוכתר: אין בעיות.

הרצל מוכתר: הכל שקוף.

הרצל מוכתר: הייתי בשתי אסיפות, שהתנהלו בצורה מאוד לא נעימה.

הרצל מוכתר: אני מבקש, שהאישור הזה יינתן גם לשנת 2011, ובזה נסיים את כל הבעיות האלה.

זבולון אורלב: מר שביט, יש לי הערה אחת לדברים שלך.

זבולון אורלב: אנחנו לא בטוחים, שגם בעתיד לא תהיינה בעיות, כמו שביקשו מכם לקצץ רטרואקטיבית וכו'.

זבולון אורלב: כל מה שאנחנו מבקשים, הוא להפסיק לאיים על סגירת הספרייה.

זבולון אורלב: העמותה לא רשאית מוסרית וציבורית לאיים על סגירת הספרייה.

זבולון אורלב: אם יש לכם בעיות, תבואו ונתמודד איתן, אבל אל תאיימו בסגירת הספרייה ותכניסו אנשים לחרדה.

הרצל מוכתר: אני מסכים, אדוני.

גיל שביט: אנחנו מקבלים בברכה.

אבי גור: כמו שאמרת, וזה עלה בוועדת חוקה, שיש עוד הרבה עמותות שמחכות לאישורים.

זבולון אורלב: לא.

זבולון אורלב: האם יש לך מה לומר לגבי המקרה הספציפי הזה?

אבי גור: אני מצטרף לדבריו של מר שביט ולדבריה של המנכ"לית, שהדברים ייפתרו והאישור של 2011 הוא חשוב.

זבולון אורלב: יורם שילה, בבקשה.

יורם שילה: אני מייצג קבוצה שנקראת "ספרייה טובה יותר".

יורם שילה: לצערנו, כינו אותנו בכל מיני כינויים, שאני לא אחזור עליהם מפאת כבוד הוועדה, וזאת רק משום שפנינו לרשם העמותות.

יורם שילה: אני רוצה להדגיש, שפנינו לרשם העמותות משום שלא נותרה בידנו שום ברירה.

יורם שילה: לא היה עם מי לדבר, ולא היה איך להתקדם בניסיון לפתור את המשבר.

יורם שילה: פנינו גם למר שביט בכתב, ואפילו לא נענינו בשלילה.

יורם שילה: הדיבורים על סגירת הספרייה זה עוול שנעשה לציבור הקוראים.

יורם שילה: הספרייה היא לא רכוש המנכ"ל או רכוש העמותה.

יורם שילה: הספרייה היא רכושם של כל העיוורים, כולל של אורי כהן.

יורם שילה: אני שמח, שניתן אישור תקין.

יורם שילה: לא רצינו למנוע את זה.

יורם שילה: היינו יכולים להתקדם בדרך חיובית על מנת למנוע את המצב.

יורם שילה: לא ייתכן שהעמותה תרשה לעצמה לשלוח מכתב ל-10,000 קוראים ולבקר גם את רשם העמותות, גם את משרד התרבות, ואפילו שופט של בית משפט בישראל שדחה את כל טענות הספרייה.

יורם שילה: אני חושב, שהדברים שנעשו מעידים על ניהול לא תקין, לא שקוף ובלתי אפשרי לטובת ציבור העיוורים.

יורם שילה: לכן, אני מקווה שבישיבה הקרובה של האסיפה הכללית נפעל בכל המרץ – ואני מדגיש: בכל המרץ – על מנת להחליף את כל חברי הוועד המנהל ולבחור ועד מנהל אפקטיבי, שינהל את הספרייה לטובת ציבור העיוורים הקוראים.

זבולון אורלב: כמו שכולנו יודעים, לכל עמותה יש תקנון, ובהתאם לתקנון הזה יש הכרעות דמוקרטיות.

זבולון אורלב: אנחנו מבקשים באופן מיוחד, לפקח ולהשגיח שהכל יתנהל בצורה תקינה, כדי שהבעיות בתוך העמותה יקרינו על יכולת התפקוד ומתן השירות.

אבנר עורקבי: אני לא מבין, למה צריך עמותה בשביל לקיים ספרייה לעיוורים.

אבנר עורקבי: אני לא מבין.

אבנר עורקבי: אולי תסבירו לי.

זבולון אורלב: אני אסביר לך אחר כך.

אילנה גלייטמן: אני סגנית מנהל השירות לעיוור במשרד הרווחה.

אילנה גלייטמן: אני מצטרפת למה שאמר האדון.

אילנה גלייטמן: בימים האלה של יישום חוק שוויון זכויות לאנשים עם מוגבלות, בימים האלה שישנה חובת נגישות, הגיע הזמן לחשוב על זה שהספרייה הזו חייבת להיות ספרייה לאומית לעיוורים.

זבולון אורלב: אתם ממשלה.

זבולון אורלב: תחוקקו חוק.

זבולון אורלב: מה את פונה אליי?

זבולון אורלב: אתם ממשלה.

זבולון אורלב: תלכי לשר שלך, ותגידו לו שידבר עם שרת התרבות ותגישו הצעת חוק.

זבולון אורלב: עובד מדינה לא צריך לפנות לחברי כנסת, ולבקש מהם לחוקק.

זבולון אורלב: זה תפקידכם ולא תפקידנו.

זבולון אורלב: אני נותן לך שיעור קצר באזרחות.

זבולון אורלב: אם אנחנו נראה שאתם מתרשלים ולא עושים את המהלך הזה, אז אנחנו נעשה.

זבולון אורלב: כראש המגזר האזרחי של העמותות, אני עוד לא התייאשתי מכך ששירות כזה יינתן על ידי המגזר השלישי.

זבולון אורלב: אני חושב, שהמגזר השלישי ראוי לעידוד וטיפוח.

זבולון אורלב: לא הייתי ממהר להפוך כל דבר לשירות ממשלתי.

זבולון אורלב: הוועדה הזאת עוסקת בהרבה מאוד שירותים ממשלתיים כושלים.

זבולון אורלב: לממשלה יש ידיים קשורות, ואני לא בטוח שהיא זו שמתאימה לכך.

זבולון אורלב: יכול להיות שצריך להחיל עליה את חוק הספריות הציבוריות.

זבולון אורלב: בכל מקרה, יושבת פה מנכ"לית של משרד ממשלתי.

זבולון אורלב: תעשו דיון ביניכם.

זבולון אורלב: אם את רוצה חקיקה, תפני לשר שלך.

חיים אורון: יש מודל נוסף: לקיים עמותה, ולקיים רשת ביטחון ואחריות ממלכתית.

חיים אורון: זה לא או או.

חיים אורון: זה יכול להיות גם וגם.

חיים אורון: הבעיה היא, שברגע שזה עובר לעמותה, לפעמים המדינה זזה הצידה עד למשבר.

חיים אורון: כאשר יש משבר אומרים: "איך הגענו לשם".

חיים אורון: תציעו מבנה – ואני מוכן לתת ייעוץ בחינם – לעמותה ציבורית, שיש לה רשת ביטחון ומחויבות ממלכתית כזו, שהיא לא תיקלע למשבר.

חיים אורון: פה אני מבין שהמשבר היה בתחום אחר, אבל היו שנים בהן היו משברים נוראים.

חיים אורון: היו מגיעים לתאריך הזה של השנה ואומרים: "נגמר לנו התקציב".

חיים אורון: אז היינו מגרדים 200,000-700,000 שקלים בכדי לגמור את השנה.

זבולון אורלב: אתן לך עוד שיעור קצר בשיעורים אזרחיים.

זבולון אורלב: ככל שהשירות האזרחי מעוגן בידי אותם אזרחים שצריכים את השירות, מובטח יותר שהשירות הזה יינתן.

זבולון אורלב: הואיל והספרייה הציבורית מנוהלת בעיקרה על ידי עיוורים, האינטרס הבסיסי שלהם הוא שהשירות יינתן.

זבולון אורלב: אני גם חושב, שהספרייה התפתחה באופן יפה מאוד.

זבולון אורלב: אני חושב שהיא עושה חייל, וממלאת את תפקידה נאמנה.

זבולון אורלב: יידע אישי – סטודנט חינם, ומתוקף תפקידי לאורך שנים רבות.

זבולון אורלב: היא עושה עבודה טובה.

זבולון אורלב: זה לא שהספרייה כושלת.

זבולון אורלב: זה לא שהם מתבטלים והיא לא מתפתחת.

זבולון אורלב: היא מתפתחת יפה מאוד.

זבולון אורלב: לכן, לא הייתי ממהר כל כך.

זבולון אורלב: אם יש בעיות, צריך לטפל בהן.

זבולון אורלב: אני רוצה לסכם את הישיבה ולומר: הוועדה רשמה לפניה את הודעת נציגת משרד המשפטים, סגנית ראש התאגידים, לפיה העמותה נענתה לדרישת רשם התאגידים וחתמה אמש על הסכם ההברה, ולפיכך הבוקר הוציא רשם התאגידים אישור של מנהל תקין.

זבולון אורלב: הוועדה רשמה לפניה את הודעת מנכ"לית משרד התרבות, שלאור המצאת אישור המנהל התקין יפעל משרד התרבות, גם באישור החשבית, כדי שהתמיכה השנתית תועבר על פי החלטה של ועדת התמיכות במועד מוקדם ככל האפשר לידי העמותה.

זבולון אורלב: הוועדה רשמה לפניה את הודעת יו"ר הנהלת הספרייה לעיוורים, שלאור הנתונים והעובדות האלה הוסרה הסכנה של סגירת הספרייה, ומעתה ואילך העמותה לא תנקוט באמצעים של הודעה על סכנת סגירה,ואם יתעוררו בעיות היא תפנה לרשויות המוסמכות, כולל גם לכנסת, על מנת להתמודד עם הבעיות.

זבולון אורלב: הוועדה מבקשת מהעמותה, כי תישלח הודעה לכל המנויים על הסרת סכנת הסגירה.

גיל שביט: היא תישלח היום.

זבולון אורלב: הוועדה רשמה לפניה, כי נענית לבקשת הוועדה.

זבולון אורלב: במאמר מוסגר אני אומר, שאני מניח שבכל הנוגע למועדים של חתימת ההסכם, יש לכינוס הוועדה היום איזשהו מרכיב.

אביטל שרייבר: אני מניחה, שזה עזר.

זבולון אורלב: אנחנו שמחים, שהעיתוי של כינוס הוועדה עוזר.

זבולון אורלב: אנחנו מבטלים בערך כ-50% מכינוסיי ועדה לאחר שאנחנו מודיעים על כוונה, כי עצם הודעת הכוונה בדרך כלל פותרת את הבעיות.

זבולון אורלב: למשל, הישיבה הבאה על כך ש-11 בנות במודיעין עילית לא לומדות בגלל אפליה, גם היא בוטלה כיוון שהבנות סודרו.

זבולון אורלב: אנחנו שמחים לבטל ישיבות בכאלה אירועים.

זבולון אורלב: הוועדה חוזרת ומתריעה, כי היא לא מוכנה לקבל הודעה על סגירת הספרייה.

זבולון אורלב: ככל שישנן בעיות, הן צריכות לבוא לידי פתרונן בלי איום סגירה.

זבולון אורלב: נדגיש בסיכום גם את חשיבות השירות הזה לציבור העיוורים, שאין לו חלופה.

הרצל מוכתר: מה בנוגע לכך שהאישור יהיה גם לשנת 2011?

זבולון אורלב: האם האישור יינתן גם לשנת 2011?

אביטל שרייבר: האישור הוא לשנת 2010, והתוכנית קובעת את התנאים להוצאת אישור לשנת 2011.

זבולון אורלב: כלומר, נתנו אישור לשנת 2010 וקבעו תוכנית הבראה.

זבולון אורלב: אם עומדים בתוכנית ההבראה יהיה אישור גם לשנת 2011.

זבולון אורלב: אי אפשר היום מראש לתת שק פתוח על תהליך שעדיין לא התקיים.

זבולון אורלב: תודה רבה, הישיבה נעולה.